นายกฯเล็งใช้ม.44ตั้งประธานบอร์ดสลากคนใหม่
"ประยุทธ์" เผยเตรียมใช้มาตรา44 ตั้งประธานบอร์ดสลากฯ คนใหม่ หลัง "สมชัย" ลาออก ยันไม่มีความขัดแย้ง
26 เม.ย. 2558

"ประยุทธ์" เผยเตรียมใช้มาตรา44 ตั้งประธานบอร์ดสลากฯ คนใหม่ หลัง "สมชัย" ลาออก ยันไม่มีความขัดแย้ง
เมื่อวันที่ 26 เม.ย. พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) กล่าวถึงกรณีนายสมชัย สัจจพงษ์ อธิบดีกรมศุลกากร ยื่นหนังสือลาออกจากตำแหน่งประธานคณะกรรมการสำนักงานสลากกินแบ่งรัฐบาล (บอร์ดสลากฯ) ว่า รู้สึกว่าสื่อจะทราบเรื่องกันไว ส่วนจะใช้อำนาจตามมาตรา 44 แต่งตั้งคนนอกเข้ามาบริหารงานแทนหรือไม่นั้น หากตั้งไม่ได้ตามกฎหมายปกติก็ต้องใช้อำนาจตามมาตรา 44 เพื่อให้การทำงานดำเนินต่อไป 
"ส่วนเหตุผลที่นายสมชัยลาออก ผมรู้จักกันเป็นการส่วนตัว และได้พูดคุยกันแล้ว ไม่มีความขัดแย้ง เพียงแต่หากไม่นำกฎหมายพิเศษเข้าไปใช้จะดำเนินการลำบาก ซึ่งผมเองก็เห็นใจ"นายกฯกล่าว
ผู้สื่อข่าวถามว่า จะดำเนินการตามระเบียบคัดสรรเดิมก่อนหรือไม่ พล.อ.ประยุทธ์ กล่าวว่า "ถ้าใช้ระเบียบตามปกติก็คือการคัดสรร แต่ผมจะใช้อำนาจพิเศษ อำนาจผมตั้งคนที่ไว้ใจเข้าไปทำ ยืนยันว่าไม่กระทบการแก้ไขปัญหาสลากฯ แพง เพราะคนใหม่ที่เข้ามาก็จะมาแก้ปัญหานี้ ถ้าทำไม่ได้ก็เปลี่ยนใหม่"